औषधीय पौधों की खेती करें मिलेगा 30 प्रतिशत अनुदान
जिलाबागवानी विभाग की ओर से गुरुवार को केवीके रामपुरा में किसान प्रशिक्षण शिविर लगाया गया। इसमें किसानों को बागवानी, सरकार की विभिन्न स्कीमों, औषधीय पौधों इन पर अनुदान दिए जाने के बारे में जानकारी दी गई।
शिविर में मुख्य वक्ता भिवानी उद्यान उपनिदेशक डाॅ. आत्मप्रकाश ने बताया कि राष्ट्रीय आयुष मिशन के अंतर्गत औषधीय पौधों की खेती करने पर किसानों को 30 प्रतिशत तक अनुदान दिया जाता है। इसमें एलोवेरा, आंवला, बेल, अश्वगंधा शामिल हैं। स्कीम का लाभ उठाने के लिए इच्छुक किसान जमाबंदी, सिजरा, मिट्टी-पानी की जांच रिपोर्ट, राशन कार्ड, आधार कार्ड, पैन कार्ड पासपोर्ट साइज फोटो लेकर ब्लॉक या जिला उद्यान अधिकारी कार्यालय में जमा करवा सकता है, वहीं ऑनलाइन आवेदन भी किए जा सकते हैं।
उद्यान विकास अधिकारी डाॅ. प्रेम कुमार ने कहा कि किसान बागवानी की स्कीमें अपना कर थोड़ी जमीन में भी ज्यादा मुनाफा कमा सकते हैं। शिविर की अध्यक्षता करते हुए जिला बागवानी अधिकारी डॉ. पिंकी यादव ने कहा कि राज्य सरकार पूरे प्रदेश में बागवानी को बड़े स्तर पर बढ़ावा दे रही है। उन्होंने किसानों को बागवानी संबंधित स्कीमों से लाभ उठाने को प्रेरित किया। इस दौरान डाॅ. अनिल कुमार, डाॅ. प्रमोद, बावल से डाॅ. मुकेश कुमार ने औषधीय पौधों की कल्टीवेशन, बिक्री की जानकारी दी। प्रशिक्षण शिविर में विभिन्न गांवों के किसान शामिल हुए।
hin_Deva hin_Deva hin_Deva hin_Deva